[pic] | COMISIA EUROPEANĂ |

Bruxelles, 24.3.2010

COM(2010)124 final

2008/0002 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcționarea Uniunii Europene referitoare la

poziția Consiliului în ceea ce privește adoptarea unui regulament al Parlamentului European și al Consiliului privind alimentele noi, de modificare a Regulamentului (CE) nr. 1331/2008 și de abrogare a Regulamentului (CE) nr. 258/97 și a Regulamentului (CE) nr. 1852/2001 al Comisiei

2008/0002 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcționarea Uniunii Europene referitoare la

poziția Consiliului în ceea ce privește adoptarea unui regulament al Parlamentului European și al Consiliului privind alimentele noi, de modificare a Regulamentului (CE) nr. 1331/2008 și de abrogare a Regulamentului (CE) nr. 258/97 și a Regulamentului (CE) nr. 1852/2001 al Comisiei

1. CONTEXT

Data transmiterii propunerii către Parlamentul European și Consiliu [document COM(2007)872 final – 2008/0002COD]: | [14 ianuarie 2008] |

Data avizului Comitetului Economic și Social European: | [29 mai 2008] |

Data avizului Parlamentului European la prima lectură: | [25 martie 2009] |

Data transmiterii propunerii modificate: | [*…] |

Data adoptării poziției Consiliului: | [15 martie 2010] |

* Ținând cont de evoluțiile apărute în cadrul Consiliului cu ocazia primei lecturi a Parlamentului European, Comisia nu a considerat necesar să elaboreze o propunere revizuită, dar și-a exprimat punctul de vedere cu privire la amendamentele Parlamentului în documentul SP(2009)3060 trimis Parlamentului European la 11 septembrie 2009.

2. OBIECTUL PROPUNERII COMISIEI

1. Autorizarea și utilizarea alimentelor noi sunt reglementate la nivelul UE din 1997, când a fost adoptat Regulamentul (CE) nr. 258/97 al Consiliului. Obiectivul proiectului de regulament este de a actualiza și a clarifica cadrul de reglementare pentru autorizarea și introducerea pe piață a alimentelor noi, asigurând totodată siguranța alimentară, protecția sănătății publice și a intereselor consumatorilor, precum și funcționarea pieței interne. El abrogă Regulamentul (CE) nr. 258/97 și Regulamentul (CE) nr. 1852/2001 al Comisiei.

2. Această propunere urmărește simplificarea și centralizarea la nivelul Uniunii a procedurii de autorizare, în conformitate cu Regulamentul (CE) nr. 1331/2008 de instituire a unei proceduri comune de autorizare. Ea instituie o procedură de autorizare specifică pentru alimentele tradiționale provenite din țări terțe și clarifică definiția alimentelor noi, inclusiv noile tehnologii care au un efect asupra alimentelor.

3. Se elimină procedura actuală privind extinderile utilizării, iar autorizațiile legate de solicitant sunt înlocuite cu decizii de autorizare generică, cu excepția situației în care se acordă o protecție a datelor pentru produsele alimentare inovatoare.

3. OBSERVAȚII PRIVIND POZIȚIA CONSILIULUI

3.1. OBSERVAțII GENERALE

Poziția Consiliului reflectă rezultatul examinării propunerii Comisiei și ține cont de amendamentele votate de Parlamentul European.

Comisia a acceptat toate modificările aduse de Consiliu propunerii sale, cu excepția includerii progeniturilor (prima generație) animalelor clonate în domeniul de aplicare al propunerii, precum și câteva modificări introduse în urma intrării în vigoare a Tratatului privind funcționarea Uniunii Europene.

3.2. PRINCIPALELE MODIFICăRI INTRODUSE DE POZIțIA CONSILIULUI

Consiliul a inclus în poziția sa mai multe amendamente adoptate la prima lectură de Parlamentul European și acceptate, de asemenea, de Comisie.

a) Obiectivele regulamentului

Poziția Consiliului (articolul 1 și considerentele 1 și 2) a extins obiectivele regulamentului, pe baza amendamentelor Parlamentului European, la protecția mediului și la bunăstarea animalelor. Aceste obiective sunt în conformitate cu alte acte legislative specifice din domeniul alimentelor care au fost actualizate și pot fi sprijinite de Comisie.

b) Alimente tradiționale provenite din țări terțe

Propunerea Comisiei stabilea o procedură simplificată bazată pe notificarea prezentată de orice parte interesată, înainte de introducerea pe piața Uniunii Europene, a unor alimente tradiționale provenite din țări terțe pentru care există o experiență precedentă privind utilizarea alimentară în condiții de siguranță.

Consiliul a respins această procedură, deoarece ar dori ca Autoritatea Europeană pentru Siguranța Alimentară să emită un aviz științific și ca statele membre să fie consultate în ceea ce privește autorizația de introducere pe piața UE a alimentelor tradiționale provenite din țări terțe. Cu toate acestea, Consiliul a convenit asupra unei proceduri specifice [articolul 11 alineatele (3) și (5)] cu termene mai scurte (9 luni, în loc de 18 luni). Comisia poate sprijini acest compromis.

c) Nanotehnologii

În ceea ce privește nanotehnologiile, Parlamentul European a cerut introducerea unei definiții juridice pentru nanomateriale, precum și etichetarea obligatorie a acestor produse.

În ceea ce privește etichetarea, Consiliul consideră că regulile de etichetare ar trebui să fie impuse, dacă este necesar, prin decizia de autorizare, de la caz la caz.

Poziția Consiliului [articolul 3 alineatul (2) litera (a) punctul (iv) și litera (c)] prevede o definiție a „nanomaterialelor fabricate”, precum și o evaluare sistematică și o autorizație prealabilă introducerii pe piață a tuturor ingredientelor alimentare care conțin astfel de nanomateriale.

Aceste modificări pot fi sprijinite de către Comisie.

d) Clonarea animalelor

În ceea ce privește clonarea, pozițiile Consiliului și Parlamentului European sunt foarte diferite. Amendamentele Parlamentului European sunt în favoarea retragerii produselor provenite din animale clonate și din progeniturile lor din domeniul de aplicare al regulamentului, precum și a interzicerii utilizării alimentelor provenite din animale clonate și din progeniturile lor sau, ca soluție de rezervă, a aplicării unui moratoriu până la intrarea în vigoare a unei legislații specifice. O astfel de excludere din domeniul de aplicare, în așteptarea adoptării unei legislații specifice privind clonarea, ar conduce la situația în care nicio legislație armonizată nu ar fi aplicabilă la nivelul UE după abrogarea regulamentului actual privind alimentele noi.

Consiliul consideră că o legislație specifică privind clonarea ar fi de dorit pentru abordarea diferitelor aspecte ale acestei chestiuni. Cu toate acestea, Consiliul este de acord cu faptul că regulamentul privind alimentele noi ar trebui să fie în continuare aplicat, pentru a reglementa alimentele provenite din animale clonate până la intrarea în vigoare a unei legislații specifice. În plus, Consiliul a decis în unanimitate să includă alimentele provenite din prima generație de progenituri ale animalelor clonate în definiția alimentelor noi, ceea ce implică faptul că aceste alimente ar fi supuse unei autorizații de introducere pe piață înainte de a fi introduse pe piață.

Poziția Consiliului [articolul 24 alineatul (2)] introduce, de asemenea, obligația Comisiei de a prezenta Parlamentului European și Consiliului un raport referitor la toate aspectele alimentelor produse din animale clonate și din progeniturile lor, însoțit, dacă este necesar, de propuneri legislative.

Comisia nu este în favoarea includerii în domeniul de aplicare al regulamentului a alimentelor provenite din progeniturile alimentelor clonate și, prin urmare, nu poate fi de acord cu poziția Consiliului [articolul 3 alineatul (2) litera (b)]. Poziția Comisiei este aceea de a menține statu-quoul juridic pentru alimentele produse cu ajutorul noilor tehnici de reproducere, cum ar fi clonarea și de a elabora raportul prevăzut până la sfârșitul anului.

Definiția actuală și revizuită a alimentelor noi include toate alimentele (inclusiv carnea și laptele) provenite din animale obținute prin noile tehnici de reproducere (cum ar fi clonarea), dar nu și alimentele provenite din animale obținute prin tehnici de reproducere convenționale [adică tehnicile utilizate înainte de intrarea în vigoare a Regulamentului (CE) nr. 258/97].

Comisia consideră că nu există nicio justificare pentru includerea în domeniul de aplicare al regulamentului a alimentelor provenite din progeniturile animalelor clonate, deoarece ele sunt obținute prin tehnici de reproducere convenționale și că supunerea acestor alimente unui regim de autorizare prealabilă introducerii pe piață ar fi, prin urmare, disproporționată în raport cu obiectivele regulamentului, în special cu siguranța alimentară, și nu ar fi în conformitate cu Tratatul privind funcționarea Uniunii Europene. În plus, o astfel de dispoziție ar fi incompatibilă cu angajamentele internaționale ale UE.

e) Protecția datelor

Pentru a promova inovarea în industria alimentară, propunerea Comisiei a introdus posibilitatea de a proteja dovezile științifice recente și datele științifice care fac obiectul unui drept de proprietate. Poziția Consiliului sprijină și întărește aceste măsuri [articolul 16 alineatele (1) și (4)], definind criterii de eligibilitate pentru protecția datelor și prevăzând o autorizație legată de solicitant pentru o perioadă de 5 ani. Comisia poate sprijini aceste modificări.

f) Adaptarea la Tratatul de la Lisabona

În urma intrării în vigoare a Tratatului de la Lisabona, poziția Consiliului a fost adaptată pentru a ține cont de articolele 290 și 291 din Tratatul privind funcționarea Uniunii Europene.

Adoptarea unor criterii suplimentare pentru a clarifica definițiile stabilite la articolul 3 alineatul (2) litera (a) punctele (i)-(iv) privind subcategoriile de alimente noi, la articolul 3 alineatul 2 litera (c), privind nanomaterialele fabricate și la articolul 3 alineatul (2) literele (d) și (e), privind alimentele tradiționale provenite din țări terțe ar fi asigurată prin acte de punere în aplicare. Comisia consideră că determinarea acestor criterii este o măsură care are drept scop completarea unor elemente neesențiale ale regulamentului, care ar trebui adoptată prin acte delegate.

În ceea ce privește adaptarea definiției „nanomaterialelor fabricate” la progresele științifice și tehnice și la definițiile aprobate la nivel internațional, Comisia consideră că lipsa unei dispoziții în poziția Consiliului la prima lectură, care permite revizuirea definiției pentru a reflecta evoluția tehnică, implică introducerea procedurii legislative ordinare pentru efectuarea acestei revizuiri. O asemenea limitare nu ar permite ca definiția să reflecte progresul științei și ar avea consecințe negative asupra inovării în industria alimentară. O astfel de adaptare vizează modificarea unor elemente neesențiale ale regulamentului și ar trebui să fie adoptată prin intermediul unor acte delegate[1].

Din motivele prezentate mai sus, Comisia se opune dispozițiilor menționate anterior care figurează în poziția Consiliului.

Comisia nu poate accepta considerentul 36 în forma sa actuală privind consultarea experților la pregătirea actelor delegate. Comisia s-a angajat politic, în comunicarea sa din 9 decembrie 2009 privind articolul 290 din Tratatul privind funcționarea Uniunii Europene să consulte în mod sistematic experții autorităților naționale ale statelor membre, cu excepția cazurilor în care aceste lucrări de pregătire nu ar necesita nicio expertiză nouă. Cu toate acestea, având în vedere că tratatul nu prevede grupuri de experți, aceștia nu pot avea un rol instituțional formal. Prin urmare, în actele de bază nu ar trebui introduse dispoziții referitoare la implicarea experților în pregătirea actelor delegate.

În sfârșit, în ceea ce privește termenul prevăzut pentru exprimarea obiecțiilor la actele delegate, Comisia consideră că Consiliul nu a furnizat suficiente motive în sprijinul alegerii termenului de trei luni. Comisia insistă asupra termenului de două luni (care poate fi extins cu o lună suplimentară) și nu poate accepta această modificare a Consiliului.

Cu toate acestea, Comisia poate sprijini adaptarea următoarelor măsuri prin acte de punere în aplicare:

- procedura de determinare a statutului de aliment nou [articolul 4 alineatul (4)];

- deciziile în ceea ce privește includerea unui tip de aliment în domeniul de aplicare al regulamentului (articolul 5);

- actualizarea listei de alimente tradiționale provenite din țări terțe [articolul 11 alineatul (5)];

- adoptarea unor norme detaliate de punere în aplicare a procedurii prevăzute pentru alimentele tradiționale provenite din țări terțe [articolul 11 alineatul (7)];

- actualizarea listei Uniunii în caz de protecție a datelor înainte de expirarea perioadei de 5 ani de protecție a datelor [articolul 16 alineatul (5)];

- adoptarea de măsuri de punere în aplicare pentru a asigura informarea publicului (articolul 17);

- adoptarea de măsuri tranzitorii pentru cererile în așteptare [articolul 27 alineatul (2)];

- actualizarea listei de alimente noi autorizate a Uniunii [articolul 28 alineatul (8)].

4. CONCLUZIE

Comisia a acceptat toate modificările aduse de Consiliu propunerii sale, cu excepția introducerii progeniturilor (prima generație) animalelor clonate în domeniul de aplicare al propunerii, precum și adaptările la Tratatul de la Lisabona propuse pentru câteva dispoziții referitoare la comitologie. Prin urmare, Comisia nu poate sprijini poziția Consiliului.

ANEXĂ

Declarație a Comisiei

Conform acordului politic la care s-a ajuns în cadrul Consiliului în iunie 2009, adaptarea definiției nanomaterialelor fabricate la progresele științifice și tehnice, precum și la definițiile aprobate ulterior la nivel internațional ar trebui să fie efectuată în conformitate cu procedura de reglementare cu control. În actuala poziție la prima lectură a Consiliului, adaptarea acestei definiții este limitată la adoptarea unor criterii suplimentare pentru clarificarea sa.

În primul rând, această modificare implică faptul că orice adaptare a definiției propriu-zise ar fi posibilă doar prin procedura legislativă ordinară. Comisia se opune acestei limitări, deoarece ea nu ar permite ca definiția să reflecte progresul științei și ar avea consecințe negative asupra inovării în industria alimentară.

În plus, Comisia se opune adoptării unor criterii suplimentare pentru clarificarea definițiilor prin intermediul unor acte de punere în aplicare, în temeiul articolului 291 din Tratatul privind funcționarea Uniunii Europene. Comisia consideră că adoptarea acestor criterii presupune completarea unor elemente neesențiale ale regulamentului și că ea ar trebui să fie efectuată prin intermediul unor acte delegate, în conformitate cu articolul 290 din Tratatul privind funcționarea Uniunii Europene. Aceasta se aplică definițiilor stabilite la articolul 3 alineatul (2) litera (a) punctele (i)-(iv) privind subcategoriile de alimente noi, la articolul 3 alineatul 2 litera (c), privind nanomaterialele fabricate și la articolul 3 alineatul (2) literele (d) și (e), privind alimentele tradiționale provenite din țări terțe.

[1] Declarație a Comisiei în cadrul reuniunii Consiliului din 15 martie 2010.